Նրա առողջության ամբողջական վերականգնում հնարավոր է, սակայն դրա համար հարկավոր է եւս մեկ վիրահատություն, քանի որ, նրա խոսքով, բեկորներ կան դեռ մնացած: Հայկ Սեխիլյանի վստահեցմամբ՝ ՀՀ-ում իր բուժումը հնարավոր չէ իրականացնել, այլ միայն Գերմանիայում. «Մեր բժիշկները ռիսկ չեն անում` սարքավորումների բացակայության պատճառով, քանի որ բեկորները խորն են՝ փափուկ հյուսվածքների մեջ են։ Իսկ թե երբ կգնամ արտերկիր՝ բուժման, դա արդեն պետության որոշելիքն է»։ Վիրավոր զինծառայողը երկու տարի է` մեկնելու հարցը բարձրացնում է, սակայն լուծումն անընդհատ ձգձգվում է, նրա բնորոշմամբ, անիմաստ պատճառաբանություններով. «ՀՀ-ում ոչ մի բժիշկ գրավոր չի գրում, որ ինքը չի կարող վիրահատել։ Միայն բանավոր են ասում. շատ կլինիկաներ կան, որ մոտեցել եմ, շատ ջերմ ընդունելություն են ցույց տվել, սակայն ասել են, որ միայն բանավոր կարող են հաստատել, որ չեն կարող վիրահատել»։